ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ತಾರಾ
ತಾರಾ
ಸಹಜ ಭಾವಪೂರ್ಣ ಅಭಿನಯಕ್ಕಾಗಿ ರಾಜ್ಯಪ್ರಶಸ್ತಿ ಹಾಗೂ ರಾಷ್ಟ್ರಪ್ರಶಸ್ತಿ ಪುರಸ್ಕøತ ತಾರೆ. ಕನ್ನಡದವರು. ಹುಟ್ಟಿದ್ದು ಬೆಂಗಳೂರಿನಲ್ಲಿ ಮಾರ್ಚ್ 4ರಂದು. ತಾಯಿ ಪುಷ್ಪ, ತಂದೆ ತ್ಯಾಗರಾಜ್. ಎಸ್.ಎಸ್..ಎಲ್.ಸಿ. ವರೆಗೆ ವಿದ್ಯಾಭ್ಯಾಸ. ಕಲೆಯ ಕರೆ, ಓದಿಗೆ ವಿದಾಯ. ವೇಮಗಲ್ ಜಗನ್ನಾಥರ ತುಳಸಿದಳ (1985) ಮೂಲಕ ಚಿತ್ರರಂಗ ಪ್ರವೇಶ. ಕನ್ನಡದ ಹುಡುಗಿಯಾದರೂ ಕೆ. ಬಾಲಚಂದರ್ ಅವರ ಸುಂದರ ಸ್ವಪ್ನಂಗಳ್ ಚಿತ್ರದಲ್ಲಿ ಮಣಿರತ್ನಂ ಅವರ `ನಾಯಗನ್ ಚಿತ್ರದಲ್ಲಿ ಅಭಿನಯಿಸಿದ್ದಾರೆ. ಕನ್ನಡ ಚಿತ್ರರಂಗದಲ್ಲಿ ತಾರಾ ಅವರ ಬದುಕು ವಿಶಿಷ್ಟವಾದುದು. ನಾಯಕಿಯಾಗಿ ವಿಷ್ಣುವರ್ಧನ್ (ಡಾ. ಕೃಷ್ಣ), ಗಿರೀಶ್ ಕಾರ್ನಾಡ್ (ಕಾನೂರು ಹೆಗ್ಗಡತಿ) ಮೊದಲಾದವರೊಡನೆ ಅಭಿನಯಿಸಿದ್ದಾರೆ. ಆಕೆಯ ಪ್ರತಿಭೆಯನ್ನು ಗುರುತಿಸಲು ನೆರವಾದ ಚಿತ್ರ ಗುರಿ. ಇದರಲ್ಲಿ ರಾಜಕುಮಾರ್ ತಂಗಿಯಾಗಿ ಗಮನ ಸೆಳೆದರು. ಇಲ್ಲಿಯವರೆಗೆ 150 ಚಿತ್ರಗಳಲ್ಲಿ ಅಭಿನಯಿಸಿದ್ದಾರೆ. ವಿಭಿನ್ನ ಪಾತ್ರಗಳಲ್ಲಿ ಜೀವ ತುಂಬಿದ್ದಾರೆ. ನೆರಮನೆಯ ಸರಳ ಹುಡುಗಿಯ ಪಾತ್ರವಿರಲಿ, ದುರಂತಕ್ಕೀಡಾದ ಹೆಣ್ಣಿನ ಪಾತ್ರವಿರಲಿ, ಗ್ಲಾಮರ್ ಪಾತ್ರಗಳೇ ಇರಲಿ ಅವರ ಅಭಿನಯ ಸನ್ನಿವೇಶಕ್ಕೆ ಅನುಗುಣವಾಗಿ ಭಾವಪೂರ್ಣವಾಗಿ ಅಭಿನಯಿಸಬಲ್ಲ ಚಾತುರ್ಯ ಅವರಲ್ಲಿದೆ. 

ರಣರಂಗ, ಅವಳೇ ನನ್ನ ಹೆಂಡತಿ, ಗುರಿ, ಕೋಟೆ, ಕ್ರಮ, ಕರಿಮಲೆಯ ಕಗ್ಗತ್ತಲು, ಮುಂಜಾನೆಯ ಮಂಜು, ಕಾನೂರು ಹೆಗ್ಗಡತಿ, ಮತದಾನ, ಮನ್ನುಡಿ ಮತ್ತು ಹಸೀನಾ ಅವರ ಅಭಿನಯದ ಗಣನೀಯ ಚಿತ್ರಗಳು.
ರಾಜ್ಯೋತ್ಸವ ಪ್ರಶಸ್ತಿಗೆ ಭಾಜನರಾದ ತಾರಾ ಅವರಿಗೆ ಲಭ್ಯವಾದ ಇತರ ಪ್ರಶಸ್ತಿಗಳು. ಮುಂಜಾನೆಯ ಮಂಜು ಚಿತ್ರದಲ್ಲಿನ ಅಭಿನಯಕ್ಕಾಗಿ ಅತ್ಯುತ್ತಮ ಪೋಷಕ ನಟಿ ಪ್ರಶಸ್ತಿ (1993-94), ಕ್ರಮ ಚಿತ್ರಕ್ಕಾಗಿ (1990-91) ಮತ್ತು ಕಾನೂರು ಹೆಗ್ಗಡತಿ (1999-2000) ಚಿತ್ರಕ್ಕಾಗಿ ಅತ್ಯತ್ತಮ ನಟಿ ಪ್ರಶಸ್ತಿ ಪಡೆದಿದ್ದಾರೆ. ಗಿರೀಶ್ ಕಾಸರವಳ್ಳಿ ನಿರ್ದೇಶನದ ಹಸೀನಾ ಚಿತ್ರಕ್ಕೆ ಕೇಂದ್ರದ ಅತ್ಯುತ್ತಮ ಅಭಿನೇತ್ರಿ ಪ್ರಶಸ್ತಿ (2005) ಗೌರವಕ್ಕೆ ಪಾತ್ರರಾಗಿದ್ದಾರೆ. ಶೋಷಣೆಯ ವಿರುದ್ಧ ಸಮುದಾಯದ ವಿರುದ್ಧ ಸೆಟೆದು ನಿಲ್ಲುವ ಬಡ ಮುಸ್ಲಿಂ ಗೃಹಿಣಿಯ ಪಾತ್ರದಲ್ಲಿನ ಪ್ರಭಾವಪೂರ್ಣ ಅಭಿನಯಕ್ಕಾಗಿ ದೊರೆತ ಪ್ರಶಸ್ತಿ. ಮೂರು ದಶಕಗಳ ನಂತರ ಕನ್ನಡ ಅಭಿನೇತ್ರಿಗೆ ಸಂದ ಗೌರವ ಇದು. 					
(ಎಂ.ಬಿ.ಎಸ್)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ